Actorul american Nicolas Cage închide marţi temporar autostrada Bucureşti - Ploieşti. Pe tronsonul Ştefăneşti – Snagov se filmează scenele de acţiune din viitorul film The Dying of the Light, în care actorul joacă rolul principal. Până acum, actorul a mai filmat în Capitală, în interiorul Politehnicii şi în parcul din faţa Palatului Parlamentului.

Filmarile au loc între orele 8:00 şi 18:30, pe sensul de mers Bucureşti - Ploieşti al autostrăzii A3, care este închisă temporar circulaţiei pentru perioade de maximum 30 de minute. Echipa de filmare trage secvenţele pe tronsonul Ştefăneşti - Snagov, între kilometrii 17 şi 30.

În perioada restricţiilor de trafic, şoferii pot circula pe DN 1 Bucureşti - Otopeni – Ploieşti.

În luna februarie, Nicolas Cage a revenit în România pentru a turna filmul The Dying of the Light, în regia lui Paul Schrader. În peliculă este vorba despre un agent CIA care începe să îşi piardă vederea în timpul ultimei sale misiuni.